Avaldatud arvukaid publikatsioone, sh suuri monograafiaid, pole siinkohal võimalik ammendavalt iseloomustada. Märgiksin vaid  tulemusi linnauurimises (Inna Põltsam-Jürjo), samuti väliseestlaste identiteedi (Aivar Jürgenson) ning 20. sajandi poliitilise, sotsiaal- ja kultuuriajaloo pöördepunktide uurimises (Magnus Ilmjärv, Maie Pihlamägi, Väino Sirk, Toomas Karjahärm), kusjuures enamik uurimusi on ilmunud või ilmumas suurte monograafiatena, nagu näiteks kolmeköiteline Eesti haritlaskonna ajalugu. 1997. aastast anname koos Eesti Teaduste Akadeemiaga välja teadusajakirja Acta Historica Tallinnensia, mida nüüd refereeritakse Thomsoni  andmebaasis ISI Web of Science. Alates 1989. aastast korraldame iga kahe aasta tagant Tallinnas rahvusvahelisi moodsa ajaloo konverentse. Ja muidugi rahvusvahelised sidemed, koostööprojektid esmajoones Põhjamaade, Saksamaa ja Venemaaga mitmesugustes vormides. Tunduvalt oleme avardanud uurimisruumi ning laiendanud üldajaloolist ja võrdlevat perspektiivi.